寄曹使君
作者：毛滂
朝代：宋

paragraphs: 幕中墨客隨車後，架上牙籤遮坐右。
唯留筆研乃自鐍，豈惜車茵容吏嘔。
青霞老去雲海深，舊遊尚見翻濤手。
寄聲秀句風入懷，坐念清標月當牖。
天公厚我過穆生，何止饜韓仍飫柳。
請同韶濩公勿疑，老馬由來識途久。
近緣嗜酒識聖賢，已付長酣無可否。
公當紫綬日垂腰，我已秃襟時見肘。
慕公澄撓等清濁，歎我雕污終糞朽。
詩從子建豈易親，句語懷英那肯偶。
清風自已入公脾，我如惡木何勞吼。